Ռոնան Ֆերրոու

Սետչել Ռոնան Օ'Սալիվան Ֆերրոու (անգլ.՝ Satchel Ronan O'Sullivan Farrow; դեկտեմբերի 19, 1987(1987-12-19), Նյու Յորք, Նյու Յորք, ԱՄՆ), ամերիկացի լրագրող, իրավաբան և կառավարության նախկին խորհրդատու։ 
Դերասանուհի Միա Ֆերրոուի և ռեժիսոր Վուդի Ալլենի որդին։
2017 թվականի վերջին «The New Yorker» ամսագրում Ֆերրոուի հոդվածները բացահայտել են պրոդյուսեր Հարվի Վայնշտեյնի կատարած սեռական ոտնձգությունները։ Նրա աշխատանքի համար «The New Yorker»-ը ստացել է Պուլիցերյան մրցանակ՝ հասարակությանը ծառայելու համար (մրցանակը կիսելով« The New York Times»–ի հետ)։ Ֆերրոուի հետագա հետաքննությունները բացահայտել են Էրիկ Շնայդերմանի և Լես Մյունվեսի կատարած ոտնձգությունները, ինչը 2018 թվականին հանգեցրել է նրանց հրաժարականին։


== Վաղ տարիներ ==
Ֆերրոուն ծնվել է Նյու Յորքում՝ դերասանուհի Միա Ֆերրոուի և ռեժիսոր Վուդի Ալլենի ընտանիքում։ Նա անվանակոչվել է հայտնի բեյսբոլիստ Սեթել Փեյջի և դերասանուհի Մաուրեն Օ'Սալիվանի (նրա մայրական տատի) պատվին։ Նրան տրվել է Ֆերրոու ազգանունը՝ ընտանիքում երկու Ֆերրոուների և հինգ Փրեվինների հետ Ալլեն ազգանունով երեխա ունենալուց խուսափելու համար»։
Երեխա ժամանակ Ֆերրոուն բաց է թողել դպրոցի դասերը՝ ուսանելով տաղանդավոր երիտասարդների կենտրոնում։ Սովորել է Սիմոնս Ռոքի Բարդ քոլեջում, այնուհետև տեղափոխվել է Բարդ քոլեջ, որը ավարտել է 15 տարեկան հասակում՝ փիլիսոփայական արվեստի բակալավրի աստիճանով՝ դառնալով պատմության մեջ ամենաերիտասարդ շրջանավարտը։ 2009 թվականին ավարտել է Եյլի իրավունքի դպրոցը։


== Գործունեություն ==


=== Պետական ծառայաություն ===
2001–2009 թվականներին Ֆերրոուն եղել է ՅՈՒՆԻՍԵՖ-ի Երիտասարդության ներկայացուցիչը՝ պաշտպանելով Դարֆուրում հակամարտության արդյունքում ճգնաժամի հետևանքով տուժած երեխաների և կանանց իրավունքները, ինչպես նաև օգնել է գումար հավաքել ՄԱԿ-ում։ Նա ճանապարհորդել է Դարֆուրում՝ իր մոր՝ ՅՈՒՆԻՍԵՖ-ի բարի կամքի դեսպան, դերասանուհի Միա Ֆերրոուի հետ, ինչպես նաև պաշտպանել է Դարֆուրի փախստականներին։
Եյլի Իրավունքի դպրոցում ուսման ընթացքում Ֆերրոուն ստաժյոր է եղել «Davis Polk & Wardwell» իրավաբանական ընկերությունում, ինչպես նաև ԱՄՆ Ներկայացուցիչների պալատի Արտաքին հարաբերությունների հանձնաժողովի գրասենյակում, որտեղ զբաղվել է մարդու իրավունքների միջազգային հարցերով։
2009 թվականին Ֆերրոուն միացել է Բարաք Օբամայի վարչակազմին՝ որպես Աֆղանստանում և Պակիստանում հատուկ ներկայացուցչի գրասենյակում մարդասիրության և ՀԿ-ների հարցերով հատուկ խորհրդատու։ Նա Ռիչարդ Հոլբրուկի դիվանագիտական թիմի անդամ է եղել, որի համար նախկինում աշխատել է որպես սփիչռայթեր։ Հաջորդ երկու տարիների ընթացքում Ֆերրոուն եղել է Աֆղանստանում և Պակիստանում՝ որպես Քաղաքացիական հասարակության և հասարակական գործիչների հետ ԱՄՆ կառավարության հարաբերությունների վերահսկման պատասխանատու։
2011 թվականին նշանակվել է պետքարտուղար Հիլարի Քլինթոնի երիտասարդության հարցերով հատուկ խորհրդատու։ Ֆերրոուն պատասխանատու է եղել երիտասարդության հարաբերությունների քաղաքականության և ծրագրերի համար։ Նա իր ժամկետն ավարտել է 2012 թվականին։


=== Լրագրություն ===
Կառավարությունը լքելուց հետո Ֆերրոուն սկսել է իր միջազգային հարաբերությունների ուսումնասիրությունը Օքսֆորդի Մագդալենյան քոլեջում՝ Ռոդսի կրթաթոշակով (բայց այդպես էլ չի ավարտել)։
Նա գրել է էսսեներ, հոդվածներ և այլ նյութեր՝ բազմաթիվ հրատարակումների համար, ներառյալ՝ «The Guardian»-ը «Foreign Policy», «The Atlantic», «The Wall Street Journal», «Los Angeles Times» և շատ ուրիշ ամսագրեր։ 2013 թվականի հոկտեմբերին Ֆերրոուն պայմանագիր է կնքել «Penguin Press»- ի հետ՝ իր «Pandora's Box: How American Military Aid Creates America's Enemies» գիրքը հրատարակելու համար։ Այդ ժամանակից ի վեր թողարկման իրավունքը փոխանցվել է «HarperCollins» տանը. գրքի թողարկման ամսաթիվը անհայտ է։ 2014 – 2015 թվականներին Ֆերրոուն վարել է «Ronan Farrow Daily» հեռուստատեսային նորությունների թողարկումը։
Այդ ժամանակվանից նա դարձել է լրագրության հետաքննություններով զբաղվող «NBC News»-ի թղթակից։ Աշխատել է «Today Show», «Nightly News» և «Morning Joe» ծրագրերում։
2017 թվականի հոկտեմբերին, NBC-ի կողմից մերժվելուց հետո՝ Ֆերրոուն «The New Yorker»-ում հրապարակել է իր հեղինակած հոդվածը՝ բացահայտելով պրոդյուսեր Հարվի Վայնշտեյնի կողմից տարիներ շարունակ կատարվող սեռական ոտնձգությունները։ 2018 թվականին «The New York Times»- ի և լրագրողներ Ջոդի Կանտորի և Մեգան Թվոհեյի հետ, Ֆերրոուն և «The New Yorker»-ը ստացել են հանրային ծառայության համար Պուլիցերյան մրցանակ։


=== Ֆիլմերի հնչյունավորում ===
Ֆերրոուն երկրորդական կերպարներ է հնչյունավորել երկու ճապոնական մուլտֆիլմերի անգլալեզու տարբերակներում՝ «Կոկորիկոյի լանջերից» (2011) և «Քամին ուժգնանում է» (2013)։


== Անձնական կյանք ==
Նա նշանվել է սցենարիստ և փոթքասթեր Ջոն Լոուեթի հետ։ 2011 թվականից նրանք հարաբերությունների մեջ են։


=== Հայրություն և հարաբերություններ Վուդի Ալլենի հետ ===
Ֆերրոուն չի շփվում իր հոր՝ Վուդի Ալլենի հետ։ Նա 2011 թվականին մեկնաբանել է. «Հայրս ամուսնացած է իմ քրոջ հետ։ Դա դարձնում է ինձ և՛ նրա որդին, և՛ աները։ Ահա այդպիսի բարոյական հանցանք...»:
2013 թվականին, այն հարցին, թե արդյոք Ֆերրոուն կարող է լինել Միա Ֆերրոուի նախկին ամուսնու՝ Ֆրենկ Սինատրայի որդին, Միան պատասխանել է, որ «հնարավոր է»։ Ի պատասխան դրան՝ Ֆերրոուն Twitter-ում կատակել է. «Լսեք, մենք բոլորս կարող ենք լինել Ֆրենկ Սինատրայի զավակները»։ 2014 թվականին Վուդի Ալլենը պատասխանել է Ֆերրոուի այս հայտարարությանը. «Ի՞մ տղան է նա, թե՞ ինչպես Միան է ասում, Սինատրայի»։ 2015 թվականին Նենսի Սինատրան, Ֆերրոուի հայրության հետ կապ չունեցող հարցին պատասխանել է. «Նա մեր մի մասնիկն է, և մենք երջանիկ ենք, որ նա կա մեր կյանքում»։ Արդյո՞ք ԴՆԹ թեստեր են անցկացվել հայրության հաստատման համար, հայտնի չէ։ 2015 թվականին Նենսի Սինատրան հերքել է, որ Ֆերրոուն իր համահայր եղբայրն է։ Ֆերրոուն հրաժարվել է քննարկել ԴՆԹ-ն՝ ասելով, որ «Վուդի Ալլենը օրինական և բարոյական հայր է եղել մեր ընտանիքի համար»։


== Մատենագիտություն ==
Farrow, Ronan War on Peace: The End of Diplomacy and the Decline of American Influence. — New York: WW Norton & Co, 2018. — ISBN 9780393652109
Farrow, Ronan Catch and Kill: Lies, Spies, and a Conspiracy to Protect Predators. — Little, Brown and Company, 2019. — ISBN 0316486639


== Ծանոթագրություններ ==


== Արտաքին հղումներ ==
«College Boy»։ People (magazine) 53 (1)։ January 1, 2000։ Վերցված է April 24, 2010  
Ռոնան Ֆերրոու Internet Movie Database կայքում
Ronan Farrow on His New Book “Catch and Kill” November 11, 2019 Amanpour & Company
Ronan Farrow's Brief But Spectacular take on interrogating the truth, PBS Newshour, January 9, 2020